
מושב שלישי

<סדר-היום:>
<הכותל הקטן - דיון מעקב - עדכון המשרד לשירותי דת>
נכחו:

<חברי הוועדה:> 
מירי רגב – היו"ר
דוד אזולאי

דוד צור

יפעת קריב

<מוזמנים:> 
	נצ"מ אבי ביטון
	–
	ממ"ר דוד, משטרת ישראל, המשרד לביטחון פנים

	הרב יוסף שווינגר
	–
	מנכ"ל המרכז הארצי לפיתוח המקומות הקדושים, המשרד לשירותי דת

	אילנה רודשבסקי
	–
	מנהלת תחום אדריכלות, לשכת התכנון המחוזית, משרד הפנים

	שבתי גרבצ'יק
	–
	דוברות, משטרת ישראל, המשרד לביטחון פנים

	טליה אברבוך
	–
	יועצת כנסת-ממשלה לשר, המשרד לביטחון פנים

	איגי פז
	–
	ייעוץ וחקיקה, משרד המשפטים

	מיכאל מרש
	–
	קב"ט מרחב ירושלים, משרד הבינוי 

	אבי אבלוב
	–
	יועץ למנכ"ל, המשרד לירושלים והתפוצות

	אליהו ליפשיץ
	–
	לשכה משפטית, משרד התיירות

	ציון שטרית
	–
	מנהל אגף התברואה, עיריית ירושלים

	הרב שמואל רבינוביץ
	–
	רב הכותל המערבי והמקומות הקדושים, הקרן למורשת הכותל

	אלדד רבינוביץ
	–
	עו"ד, עמותת "בצדק"

	דביר אורן
	–
	עמותת עטרת כהנים

	דוד דנקר
	–
	פדרציות יהודיות צפון אמריקה

	ברית יעקובי
	–
	ראש דסק, מכון על משמר הכנסת

	דוד דהאן
	–
	יו"ר ודובר הארגונים החברתיים בכנסת

	ערן חג'ג'
	–
	אזרח


<ייעוץ משפטי:>
<רוני טיסר>
<מנהלת הוועדה:>
לאה קריכלי
<רישום פרלמנטרי:>
רונית יצחק
<הכותל הקטן - דיון מעקב - עדכון המשרד לשירותי דת>
<היו"ר מירי רגב:>
שלום לכולם, בוקר טוב, אני פותחת את ישיבת ועדת הפנים והגנת הסביבה. בוקר טוב לאבי, ליועצים המשפטיים שנמצאים פה, הדיון הראשון היום הוא בעניין הכותל הקטן, ולאחר מכן יש לנו את העניין של קבר דוד. תראו, זה לא דיון ראשון.
<דוד אזולאי:>
את עושה את שניהם ביחד?

<היו"ר מירי רגב:>
אחד אחרי השני. חברים, תראו, אנחנו דנו מספר פעמים בסוגיית הכותל הקטן ושאלנו האם הוא מקום קדוש או לא מקום קדוש, ומי מטפל בכותל הקטן, והיה לנו ברור שהכותל הקטן הוא חלק מהכותל המערבי. תשובתו של הרב בן דהן אלי הייתה: כפי שהבטחתי בדיון הוועדה בראשותך, הנחיתי את היועץ המשפטי של משרדי להכין חוות דעת משפטית, היועץ ישראל פת, לאחר שקיים את הדיונים והתייעצות, הגיע למסקנה שהסמכות והאחריות על הכותל הקטן הינה של המשרד לשירותי דת. מצ"ב חוות דעתו המלומדת. כדי לממש אחריות זו, בכוונתי לבוא בדברים בזמן הקרוב עם כל הגורמים כדי לטפל בעניין. אני צודקת, יוסף? האם המשרד לשירותי דת הוא האחראי על הכותל הקטן? 
<יוסף שווינגר:>
למיטב ידיעתי, הרב בן דהן הכיר באחריות של המשרד, ביררנו לקראת הדיון היום, זה נמצא - - - דיון אצל ארז קמיניץ המשנה ליועץ המשפטי לממשלה. הנושא כרגע נמצא במזכירות הממשלה לקבל הנחיות והכרעות. פשוט ביקשו מאתנו - - - 

<היו"ר מירי רגב:>
איזה הכרעות והנחיות צריך לקבל?
<יוסף שווינגר:>
אין לי מושג. אני אומר לך - - -
<היו"ר מירי רגב:>
איזה הכרעות? אם האחריות על הכותל הקטן היא שלך, למה אתה צריך את ארז קמיניץ? 
<יוסף שווינגר:>
לצורך העניין, את מדברת כרגע עם פקיד. לא אני קובע את המדיניות, לא אני מקבל את ההחלטות. ביררתי את העניין לקראת הדיון, ואמרו לי שזה נמצא כרגע במזכירות הממשלה עד לקבלת הנחיות ברורות איך לטפל בנושא.
<היו"ר מירי רגב:>
איזה הנחיות אתה צריך לקבל?

<דוד אזולאי:>
סליחה, להשכלתי הכללית, מה המרחק בין הכותל הקטן לכותל המערבי?
<יוסף שווינגר:>
זה למעשה אותו חיבור, 20 מטר, 30 מטר, לא יותר.
<היו"ר מירי רגב:>
מה אתה צריך לקבל ממזכירות הממשלה?
<יוסף שווינגר:>
אני מבין שיש פה עוד שאלה של - - -
<רוני טיסר:>
בחוות דעת הוא כותב שזה 175 מטרים צפונית לרחבת הכותל המערבי. 
<היו"ר מירי רגב:>
אני שואלת אותך, איזה הבהרות אתה צריך לקבל ממשרד ראש הממשלה? יש כאן מישהו ממשרד ראש הממשלה? לא.
<דוד אזולאי:>
הם עסוקים בחוק הלאום.
<היו"ר מירי רגב:>
כן.

<לאה קריכלי:>
הם לא באו גם כשזה היה באחריות שלהם.

<יוסף שווינגר:>
יש שאלה פה, אני מבין, של עוד גורמים שצריך לבוא אתם בדברים, אין לי מושג. רק אמרו לי שזה כרגע במזכירות הממשלה להכרעה כיצד לבצע את הנושא. איזה הכרעות? כנראה שצריך לפנות אליהם, אני לא הדובר שלהם. 

<היו"ר מירי רגב:>
לא, אתה לא הדובר שלהם, אבל יש לך אחריות על מקום קדוש. 

<יוסף שווינגר:>
נכון.

<דוד אזולאי:>
איזה אחריות יש לו?
<היו"ר מירי רגב:>
אם יש לך אחריות על מקום קדוש, התפקיד שלך זה לממש את האחריות שלך ולמנוע מצב שהם מחרבנים על הכותל, תסתכלו מה קרה בכותל השבוע, בושה.
<יוסף שווינגר:>
כן, אבל אני, עם כל הכבוד, אני לא ריבון עצמאי, אני מקבל הנחיות מהממונים עלי.

<היו"ר מירי רגב:>
תסתכלו על הכותל הקטן, ככה אנחנו מטפלים במקומות שלנו. אתה אדם דתי, לא?

<אלדד רבינוביץ:>
הריח הוא לא של מים נקיים. 

<היו"ר מירי רגב:>
ריח של ביוב ושל שתן ושל כל הפסולת מהאסלה על הכותל הקטן, המקום הקדוש. בושה אפילו להגיד את זה. 
<דוד אזולאי:>
מירי, אני יכול להתייחס דקה?

<היו"ר מירי רגב:>
רק שנייה, לפני כן עיריית ירושלים, אתם אחראים על הטיפול בכותל הקטן? מי אתם מבינים שאחראי על הכותל הקטן?
<ציון שטרית:>
אנחנו לא מגדירים את האחריות. הטיפול בכל מקרה נעשה לאור פניות של תושבים. 
<היו"ר מירי רגב:>
בגלל זה אתם מטפלים בביוב שם גם.
<ציון שטרית:>
הביוב מטופל על-ידי חברת הגיחון. הייתי שם הבוקר. נכון, יש שם מים, אבל זה - - - 

<היו"ר מירי רגב:>
תשתדל שלפחות בחנוכה כשידליקו נרות לא יהיה שם ביוב זורם. 

<ציון שטרית:>
יש שם מים, אבל כזכור, בימים האחרונים ירד שם גשם, ומטבע הדברים המקום הזה סגור לחלוטין מכל צדדיו, ולכן יש שם מים. הפנינו את הנושא - - - 

<היו"ר מירי רגב:>
גם בכותל המערבי יורד גשם, באותו אזור גם יורד גשם, לא? בכותל אין בעיה של מים, למה? 

<ציון שטרית:>
זה שני שטחים שונים לחלוטין. הכותל הוא שטח פתוח ויש שם גם ניקוז. 

<דוד צור:>
אי-אפשר לעשות שם ניקוז נורמלי?
<היו"ר מירי רגב:>
זה אזור נורא גדול, אתה יודע, אתה יודע מה זה הכותל הקטן? זה אזור ענק. אי-אפשר לעשות שם ניקוז לכזה דבר, מה קרה לך? זה אזור כל כך גדול, זה מפה עד לפה, קשה לעשות ניקוז לדבר כזה.
<ציון שטרית:>
עיריית ירושלים לא מטפלת באופן ישיר בניקוז ולא בביוב, זו חברת הגיחון. הפנינו את הנושא הזה עוד הפעם אליהם כדי שיטפלו בזה בהקדם.
<היו"ר מירי רגב:>
עוד גורם נזמין לדיונים אצלנו, את חברת הגיחון. נזמין עוד גורם.
<אלדד רבינוביץ:>
האחריות הסטטוטורית היא על עיריית ירושלים. חברת הגיחון היא רק ספק שלכם. 

<ציון שטרית:>
אני לא רוצה להתעסק בנקודה הזו. עצם העובדה שהדיון נפתח בזה שמדובר אם משרד הדתות כן או לא, והאם יש חיבור בין הכותל הקטן לכותל הגדול, נסתפק בזה, אין טעם להרחיב בנושא הזה. אני גם לא יועץ משפטי, אני גורם מקצועי לחלוטין, ואני מתייחס לטיפול הישיר שאנחנו עושים שם ביום-יום. 

<רוני טיסר:>
כן, אבל מכיוון שמדובר בשטח ציבורי זה עדיין באחריות עיריית ירושלים לטפל במפגעים של פסולת. 

<ציון שטרית:>
מטפלים במפגעים האלה. 

<היו"ר מירי רגב:>
אתה לא ממש מטפל. לפי התמונות האחרונות אתה לא ממש מטפל.
<ציון שטרית:>
מכיוון שאני שם לא מעט פעמים, גם בימים האלה, אז אני יודע שאני מטפל, ומטפל באופן ראוי ומכבד את המקום. 

<היו"ר מירי רגב:>
אבל עובדה שלא. לא מספיק. עיריית ירושלים לא עושה מספיק כדי לטפל בכותל הקטן. זו בושה שהכנסת בכלל צריכה לכנס כל כך הרבה דיונים על הכותל הקטן. 

<ציון שטרית:>
גברתי היושבת-ראש, אני באותה מידה כמו שמביאים כאן החברים, שאני מכיר אותם, תמונות של מלוכלך, אני יכול בכל יום גם להעביר תמונות של נקי.
<היו"ר מירי רגב:>
לא, אבל אם זה היה נקי אז לא היינו פה. 

<ציון שטרית:>
אבל הרי לא הולכים להפוך את זה לוויכוח ביני לבין - - - 

<היו"ר מירי רגב:>
תקשיב, אבל הרי לא היינו פה אם זה היה נקי, היינו פשוט ממליצים שתקבלו צל"ש. הרי אנחנו לא כאן. אנחנו במקום הזה. אנחנו עכשיו רוצים לדאוג למצב שלא יחרבנו על הכותל הקטן, שלא יהיה שם ביוב, פשוט זו בושה, אנחנו יהודים. טיפה של איזשהו רגש למקום קדוש. עזוב את משרד הדתות שאני מבינה שהוא עכשיו רב בעניינים של אגו, שזו גם בושה בפני עצמה. 
אבל אני שואלת, אתם, עיריית ירושלים, אחראים על המקום לדאוג שיהיה סדר ציבורי שם, לדאוג שיהיה נקי שם, לא פחות מרחביה, לא יותר, חס וחלילה, מרחביה, חס וחלילה, שלא יהיה יותר מרחביה, אבל לא פחות מרחביה.
<ציון שטרית:>
המקום מקבל טיפול יותר טוב מרחביה. 

<היו"ר מירי רגב:>
כן, אז בגלל זה יש שם מים של ביוב.

<ציון שטרית:>
אמרתי, מי שצריך לטפל, פנינו אליו כדי שיטפל גם בנושא הזה.
<היו"ר מירי רגב:>
אז מאה אחוז, אז פעם הבאה אביא לפה את ראש העיר שייתן לי תשובות. אני לא מוכנה לקבל תשובה שפנינו אליו. עם הגיחון אפשר לדבר, הגיחון עובד בשיתוף פעולה מאוד גדול עם ראש עיריית ירושלים ועם עיריית ירושלים. כשצריך להגן על הגיחון עיריית ירושלים יוצאת ומגנה על הגיחון כשאנחנו עכשיו הולכים לבטל את תאגידי המים, אז אפשר להגיע לגיחון ולהגיד לו: תשמע, הנושא הזה רגיש, חשוב, אנחנו במוקד ההתעסקות עכשיו בכותל הקטן, טפלו בזה. אפשר לעשות את זה. ואם אי-אפשר ואתם צריכים את הכנסת שתסייע בשיתוף הפעולה בין עיריית ירושלים והגיחון, נעשה את זה גם. הגיחון גם יוזמן פעם הבאה לדיונים על הכותל הקטן. כל פעם נוסיף עוד אנשים לדיון הזה. 
איגי, תעשה לנו סדר, למה הייתם צריכים בכלל לעשות דיון אצלכם על האחריות על הכותל הקטן עם היועץ המשפטי, אם זה ברור שזה של משרד הדתות והוא לא מממש את אחריותו?
<יוסף שווינגר:>
זה לא ברור.
<איגי פז:>
אנסה לעשות קצת סדר בדברים. הדברים הם גם כן לא ברורים, ויכול להיות שצריך עוד לעשות כברת דרך בנושא הבירורים. יש כמה היבטים של אחריות: יש אחריות בהיבט של שמירה על מקומות קדושים, בהקשר הזה יש את חוק השמירה על המקומות הקדושים, שכמו שנאמר בדיונים קודמים, זה חוק שהוא חוק כללי, הוא חל על המקומות שקדושים לכלל הדתות, גם למקומות הקדושים לנוצרים וגם למקומות הקדושים למוסלמים. והחוק הזה קובע גם סנקציה פלילית כנגד מי שמחלל, פוגע במקום קדוש, מונע גישה של בני עדה דתית לגבי מקום קדוש. כמובן שבהקשר הזה ראוי להיאמר שמי שאחראי לאכוף, ככל שעולים חשדות לחילול של מקום קדוש, לרבות דברים שהוזכרו פה בדיונים, עשיית צרכים וכו', מי שאחראי - - 

<היו"ר מירי רגב:>
 המשטרה ומשרד המשפטים.

<איגי פז:>
- - זו המשטרה.
<היו"ר מירי רגב:>
נשמח לראות כמה כתבי אישום וכמה בכלל המשטרה תפסה שם. אבל זה לא הדיון כרגע, תכף נגיע לזה. אני שואלת אותך כרגע מי האחראי על המקום הקדוש? 

<איגי פז:>
אז שוב, אני אומר שהחוק הזה הוא באחריות של המשרד לשירותי דת. יש גם תקנות שהותקנו מכוחו, אבל בלי קשר לתקנות האלה, החוק הוא חוק שחל על כלל המקומות, גם אלה שלא מוזכרים בתקנות. 

<היו"ר מירי רגב:>
עזוב אותי עכשיו עם כלל המקומות. אני שואלת אותך על הכותל הקטן. 

<איגי פז:>
התקנות מאפשרות סמכויות נוספות. עכשיו יש גורמים נוספים שיכולים להיות רלוונטיים לעניין הזה בהיבטים של ניהול ואחזקה, ולא בהיבטים של שמירה. יש לנו שתי עמותות ממשלתיות שפועלות בתחומים האלה, אחת זה הקרן למורשת הכותל המערבי, והשנייה זה המרכז הארצי למקומות הקדושים. שניהם זרוע ביצועית של הממשלה לניהול מקומות קדושים.
<היו"ר מירי רגב:>
יש כאן נציגים שלהם? 

<יוסף שווינגר:>
כן.

<איגי פז:>
אתה נציג של המרכז.

<יוסף שווינגר:>
אני הנציג של המרכז, והקרן אמרו שהם מגיעים ברבע לאחת-עשרה.

<היו"ר מירי רגב:>
אז אתה לא הנציג של המשרד לשירותי דת, אם כך.

<לאה קריכלי:>
למה?
<יוסף שווינגר:>
בשביל זה ניסיתי להסביר לך. את - - -

<היו"ר מירי רגב:>
שאלתי מי הנציג של המשרד לשירותי דת.

<יוסף שווינגר:>
הם שלחו אותי כמנהל המרכז הארצי לפיתוח המקומות הקדושים, זה מה שאמרו לי: תיגש ותייצג אותנו. 

<היו"ר מירי רגב:>
אבל אתה בעצם מייצג את העמותה שלך, לא את משרד הדתות.
<יוסף שווינגר:>
זו לא עמותה שלי, זו חברה ממשלתית, ואני הזרוע הביצועית שלהם לטפל במקומות הקדושים, ולכן הם שלחו אותי, ואני מכיר – ברשותך, אני יכול עוד פרט אחד קטן? 

<היו"ר מירי רגב:>
אחר כך. ומי מהקרן למורשת הכותל?
<יוסף שווינגר:>
אין.

<לאה קריכלי:>
למה הם יגיעו ברבע לאחת-עשרה? רשומים פה שלושה אנשים.

<יוסף שווינגר:>
אין לי מושג. לא כל דבר לא טוב בירושלים זה אני.

<לאה קריכלי:>
לא, אבל אתה עונה.
<יוסף שווינגר:>
את יודעת מה, תמחקי את כל מה שעניתי, בסדר. אני רואה שאני עושה טעות שאני עונה בכלל. 

<לאה קריכלי:>
סימן שאתה יודע.
<יוסף שווינגר:>
אני מנסה להסביר לך. שאלת איפה הם.
<איגי פז:>
מהמעט שאני יודע, הם לא הוזמנו לדיון, הם שמעו על הדיון באמצעות - - - 

<לאה קריכלי:>
הם רשומים, הם נרשמו. 

<היו"ר מירי רגב:>
הם גם הוזמנו וגם נרשמו. אתה מייצג אותם? אתה הולך לעבוד שם אחרי זה?
<איגי פז:>
פשוט דיברתי אתם אתמול.
<היו"ר מירי רגב:>
אה, הבנתי. אבל הם הוזמנו לדיון.

<איגי פז:>
אוקיי, זו טעות שלי.

<היו"ר מירי רגב:>
אז בוא תגיד עכשיו, לפני שאסכם את הדיון, כי הבנתי איך הדיון הזה נראה, אז הסגן בן דהן יבוא לפה, ואם אנחנו לא עוסקים פה בשום דבר בנושא דתות, שום דבר לא יעלה פה בנושא דתות יותר. אנחנו נלמד אתכם איך עובדים, משרד הדתות. אתה מוכן, בבקשה, להגיד לי האחריות של מי על הכותל הקטן מהפרשנות של חוק.
<איגי פז:>
אז אמשיך מאיפה שהפסקתי, אז אמרנו שיש את שתי העמותות האלה, מעבר לזה יש גורם נוסף - - -
<היו"ר מירי רגב:>
שתי העמותות האלה הן עמותות ממשלתיות.

<איגי פז:>
כן.

<היו"ר מירי רגב:>
תחת מי הן? 

<איגי פז:>
הקרן היא באחריות משרד רוה"מ.
<היו"ר מירי רגב:>
מי במשרד רוה"מ?

<איגי פז:>
מה זאת אומרת?

<אבי ביטון:>
משרד המשפטים.

<היו"ר מירי רגב:>
מי? אתם יודעים מי? מזכיר הממשלה? המל"ל? המנכ"ל?
<איגי פז:>
המשרד עצמו.
<אלי ליפשיץ:>
מזכירות הממשלה.

<היו"ר מירי רגב:>
מזכירות הממשלה. כי אני רוצה גם את מזכירות הממשלה, מזכיר הממשלה.

<לאה קריכלי:>
רשמתי.

<היו"ר מירי רגב:>
רשמת? את מזכיר הממשלה, שלא יהיו אי-הבנות עוד פעם בפעם הבאה. זה בזבוז זמן הדיון היום. אנשים שהיו צריכים לבוא לא הגיעו.
<דוד אזולאי:>
מדובר על הקרן למורשת הכותל?

<איגי פז:>
כן.

<דוד אזולאי:>
זה משרד רוה"מ.

<איגי פז:>
משרד רוה"מ. מעבר לעמותות האלה יש כמובן את עיריית ירושלים שאחראית על ניהול של שטחים.
<היו"ר מירי רגב:>
את זה הבנתי, את עיריית ירושלים.
<איגי פז:>
זה שטח פתוח, שטח ציבורי, והאחריות שלה היא בהיבטים של פינוי אשפה, וכמובן כמו כל שטח ציבורי פתוח אחר. קיימנו דיון, כמו שנאמר, אצל המשנה ליועץ המשפטי לממשלה במטרה לנסות ולצמצם את המחלוקות לגבי השאלה הזאת. זו לא שאלה פשוטה בכלל. הגישה של המשנה ליועץ המשפטי לממשלה עורך-דין ארז קמיניץ היא שלא נכון להגיע להכרעה משפטית בסוגיה הזאת, אלא שיותר נכון שהצדדים יבואו ליישוב ביניהם ולהסכמות ביניהם לגבי - - - 

<היו"ר מירי רגב:>
אבל אין הסכמות.
<איגי פז:>
אנחנו עדיין חושבים שנכון לנסות - - -
<היו"ר מירי רגב:>
הבנתי מה אתה חושב. אמרתי את זה הבוקר לארז. 

<דוד אזולאי:>
נראה לך הגיוני שהקרן למורשת הכותל תטפל בכותל המערבי והאגף לשמירת מקומות קדושים יטפלו בכותל הקטן? הדבר הזה נראה לך הגיוני? 

<איגי פז:>
זה לא משהו שהוא בלתי סביר, אבל, שוב, זה גם הרבה שאלות של - - -
<היו"ר מירי רגב:>
אתה יודע מה, דוד, זה כבר לא מעניין אותי מי, רק שיחליטו מי מטפל. 

<איגי פז:>
אלו לא רק שאלות משפטיות, אלו גם שאלות - - - 

<דוד אזולאי:>
לכן ביקשתי רשות דיבור, אני באמת רוצה גם להתייחס לנושא הזה.

<היו"ר מירי רגב:>
רגע, הוא רק יגמור ואתה תדבר. בבקשה.

<דוד אזולאי:>
כן, אין בעיה, בבקשה.
<איגי פז:>
אני אומר שכל הגורמים האלו יכולים להיות רלוונטיים, אני חושב שצריכים להתכנס ולהגיע, ואנחנו לא חושבים שכדאי שנבוא ונגיד ונכריע בנושא הזה ונגיד לאיזה גורם. אלו גם שאלות של מדיניות שצריך להכריע בהן מי שאחראי על קביעת המדיניות ולא רק סוגיות משפטיות. 

<היו"ר מירי רגב:>
כן, אתה צודק בעניין הזה, ונזמין את קובעי המדיניות לפה. אבל השאלה אחרת, יש בסוף פרשנות של החוק, הפרשן של החוק הוא היועץ משפטי לממשלה, אם אנחנו אוהבים את זה ואם אנחנו לא אוהבים את זה, ככה זה, הוא פרשן החוק. יש חוק במדינת ישראל, אני שואלת אותך מי גובר? למי יש יותר זיקות? זה מה שאמרתי לארז, הוא אמר: אם לא תהיה ברירה, אנחנו נחליט בעניין הזה. 

<איגי פז:>
נכון, אם לא תהיה ברירה. כרגע אנחנו רוצים להימנע מזה.
<היו"ר מירי רגב:>
אז אין ברירה. אתם רוצים להימנע, הבנתי. הבנתי שגם אתם רוצים להעביר את הקוף. בסופו של דבר אתם צריכים להילחם, גם ארז עצמו, כמו שאמרתי לכם, נודיע לכם שבועיים מראש על הדיון, שלא יהיה לכם דיון אצל הפרקליט, אצל היועץ, אצל השרה שהיא גם שרה אינטליגנטית שלכם, שסגן השר יבוא, שהמנכ"ל לא יהיה לו איזה כנס, כולכם תבואו לדיון. 
<לאה קריכלי:>
ב-6 בינואר.
<היו"ר מירי רגב:>
נקבע ב-6 בינואר, יפה.

<היו"ר מירי רגב:>
דוד, בבקשה.
<דוד אזולאי:>
גברתי היושבת בראש, באמת, ראיתי את התמונות כאן - - -
<היו"ר מירי רגב:>
ראית את התמונות? איזו בושה. זה מעניין את סגן השר? 

<דוד אזולאי:>
זה מזעזע, זה חילול השם.

<היו"ר מירי רגב:>
את יוסף זה מעניין? מה אכפת להם, אבל אם היו כאלה חרבונים, סליחה על הביטוי, זה מה שאתם צריכים בסוף להבין, מחרבנים על הכותל, קקי, בושה וחרפה למי שמתעסק עם מקומות קדושים במדינת ישראל, בושה וחרפה לכולכם. אתם הולכים ליועץ המשפטי לממשלה, אתם וראש העיר וכל האחרים, זו בושה. 

<דוד אזולאי:>
אני רוצה להגיד לך שבאמת אני, לא נעים להגיד, אבל אלו תמונות מאוד מאוד מזעזעות. אבל פה אנחנו צריכים להיכנס לנושא העקרוני, והנושא העקרוני הוא: יש פה את הקרן למורשת הכותל שמתחזקים את הכותל המערבי, ויש את הרשות לשמירה על המקומות הקדושים, שכרגע עד עכשיו הייתה במשרד התיירות, הם כרגע עברו או בשלבים של העברה למשרד הדתות. לכן, מה שאני מציע, לא נראה לי שזה דבר נורמלי, מה זה לתת לשני הגופים להסתדר ביניהם? 

<היו"ר מירי רגב:>
כן, זה באמת, יסתדרו ביניהם.

<דוד אזולאי:>
לא נראה לי. יש פה הגיון מסוים. ההיגיון אומר שהכותל הקטן נמצא בסמיכות לכותל המערבי. לא נראה לי הגיוני שהקרן למורשת לא תתחזק גם את הכותל הקטן בדיוק כפי שהיא מתחזקת את הכותל המערבי, זה לא שייך לאותה רשות למקומות קדושים. אתה יודע, זה כמו לקחת קברי צדיקים בטבריה ולהגיד: החלק הזה שייך לקרן הזאת וזה שייך לקרן הזאת. לא יעלה על הדעת הדבר הזה. לכן, פה אתם צריכים לקבל החלטה, ואל תחכו שאחרים יקבלו החלטה. וההחלטה שלכם צריכה להיות שהקרן למורשת הכותל היא הגורם שצריך לקבל את הכותל הקטן ולא מישהו אחר. לגבי ההזנחה - - -
<אלדד רבינוביץ:>
זה דורש החלטת ממשלה. קיימת לה סמכות חלקית לטפל במקומות הקדושים.
<דוד אזולאי:>
לגבי ההזנחה - בשביל זה יושבים פה יועצים משפטיים, זה תפקידם.

<איגי פז:>
אבל זו גם שאלה של מדינות, צריך להגיד. אם רוצים לקבוע כזה דבר בהחלטת ממשלה צריך להבהיר בתקנונים.
<דוד אזולאי:>
ואדוני, נציג עיריית ירושלים - - -
<היו"ר מירי רגב:>
אז אם זה עניין של מדיניות בממשלה, אז תציעו את זה, בשביל זה אתם קיימים, לא כדי להעביר לנו את הקוף. סוף סוף צריך אתכם – כשאתם לא צריכים להביע דעה מוחלטת אתם מביאים דעה מאוד מוחלטת, כשאתם צריכים להביע דעה מוחלטת אז אתם לא מביעים דעה מוחלטת. יש כאן שלושה גורמים שרבים ביניהם למי יש אחריות על הכותל הקטן, אתם מפרשים את החוק, תבואו ותגידו מי הגובר.
<איגי פז:>
אבל זו לא רק פרשנות של החוק. אם זו הייתה פרשנות של החוק היינו יכולים לתת תשובה הרבה יותר מהירה - - -
<היו"ר מירי רגב:>
אתה יודע, אני מאמינה בזה שכל אחד יעשה את מה שהוא צריך לעשות. אתה תפרש את החוק, ואנחנו נדאג שאחרים יעשו את הדברים שלהם. אתה תביא לנו קודם כול את פרשנות החוק. אחרי שתביא לנו את הפרשנות של החוק ונראה מי גובר ועל מי יש אחריות כוללת, נמשיך לטפל בשאר הדברים: מדיניות, לתפוס את האנשים, יהיו כתבי אישום, שינקו ויטפלו בגיחון , לא גיחון, בזה תן לנו לטפל. אתה קודם כול תגיד, תביא את פרשנות החוק, למי יש אחריות גוברת על הניהול של הכותל הקטן. 

<דוד אזולאי:>
ואי-אפשר, עיריית ירושלים לא יכולה להתנער מאחריותה כאשר יש תקלה של ביוב במקום כזה, היא לא יכולה להגיד: זה לא שייך לי. זה חלק מהרשות המקומית, הרשות המקומית חייבת לדאוג לזה ויש לה את הכלים לעשות את זה, והיא יכולה - - -
<יעקב אשר:>
בלי קשר לסמכות הדתית. 
<דוד אזולאי:>
זה לא קשור אחד לשני, מה קשור אחד לשני? 

<יעקב אשר:>
כמו רחוב רגיל שצריך לטפל בו.
<דוד אזולאי:>
כשיש תקלה הולכים ועושים את זה, מה זאת אומרת? לכן, פה אי-אפשר לבוא ולהגיד: זה לא שייך לי, זה הגיחון.

<היו"ר מירי רגב:>
אולי נביא את ראש עיריית תל-אביב שיעזור לראש עיריית ירושלים לנהל את הכותל הקטן. 

<דוד אזולאי:>
דבר נוסף, בנושא הזה צריך לנקוט זהירות. אנחנו נמצאים במצב מאוד רגיש, וצריך לחשוב גם על זה. הכותל הקטן נמצא באזור הרובע המוסלמי – יתקנו אותי אנשי המשטרה אם אני טועה בעניין הזה –וצריך מאוד מאוד להיזהר גם בנושא הזה. אנחנו מספיק נמצאים באיזו אווירה - - -
<דוד צור:>
בניקוז הביוב?
<דוד אזולאי:>
לא, חס וחלילה, הפרדתי בין הדברים.
<היו"ר מירי רגב:>
זה לא רק הניקוז, יש שם פיגומים, יש שם אבנים על הכותל.

<יעקב אשר:>
הוא סוף סוף מדבר כמו המפלגה שלך ואתה עוצר אותו?
<היו"ר מירי רגב:>
אתה יודע, עזוב עכשיו ילד יהודי, מילא ילד יהודי יתפלל וייפול עליו הפיגום, זו בעיה שלו כי הוא מתפלל בכותל. דוד, ילד קטן יהודי יתפלל בכותל הקטן תיפול עליו אבן על הראש, זו בעיה שלו, אבל חס וחלילה אם ילד מוסלמי ירוץ שם ותיפול עליו אבן, אתה יודע מה יקרה? יסגרו את הר-הבית ואת כל ירושלים ואת הכול. שזה לא יקרה לפחות. לפחות שהאבן לא תיפול על ילד מוסלמי, מילא על ילד יהודי שתיפול, אבל על מוסלמי שהאבן לא תיפול.
<יעקב אשר:>
בשביל זה צריך חוק לאום.
<דוד אזולאי:>
בכל זאת הייתי רוצה לשמוע את נציג המשטרה גם בעניין הזה. סתם, אני רוצה לשמוע את דעתו. 

<היו"ר מירי רגב:>
מה אתה רוצה לשמוע ממנו?
<דוד אזולאי:>
לגבי כל הנושא של הכותל הקטן, איפה זה נמצא? מה המעמד של המקום הזה? מי היום מגיע לשם? מה קורה אם מעבירים אותו לרשות למקומות הקדושים? מה קורה אם מעבירים אותו לקרן למורשת הכותל? אני חושב שחשוב לשמוע את הדברים האלה. 

<היו"ר מירי רגב:>
סוף סוף יש דבר שהמשטרה לא צריכה להתייחס אליו, אתה רוצה שהיא תתייחס אליו? 

<דוד אזולאי:>
אני חושב שחשוב שהיא תתייחס. 

<היו"ר מירי רגב:>
אין בעיה. אבקש מאבי להתייחס.
<דוד אזולאי:>
תאמיני לי שיש להם מה להגיד.

<היו"ר מירי רגב:>
אין לי בעיה, אבי בשמחה יתייחס. דווקא הייתי רוצה שמשרד המשפטים בפעם הבאה ידווחו לנו אם זה בכלל הגיע למצב של כתבי אישום שמשתינים על הכותל. הרי הם התקינו שם מצלמות, נכון, אבי? התקנתם שם איזו מצלמה.
<אבי ביטון:>
תכף אגיד מה עשינו.
<היו"ר מירי רגב:>
אז אם המשטרה תפסה את האנשים, אם היא לא תפסה אותם אז זו בעיה אחרת, אם היא תפסה את האנשים תכף נשמע מאבי. אני רוצה לדעת אם זה הגיע לידי כתבי אישום העניין של הכותל. אבי, בבקשה.
<אבי ביטון:>
בהיעדר רשות ניהולית שלמעשה מנהלת את המקום בכותל הקטן, מה שעשתה משטרת ישראל, ואני כמובן נציגה בשטח, דבר ראשון מינינו שוטר מש"ק, שוטר קהילתי שנקרא "מש"ק הכותל הקטן". למש"ק קוראים אשרף, החבר'ה מכירים אותו והוא עושה עבודה נהדרת. הוא למעשה אחראי על כל הניהול והתפעול של הכותל הקטן, כמובן עד שתהיה איזושהי רשות שמנהלת את המקום. 
<דוד אזולאי:>
כבר הרבה זמן המצב הזה קיים? 

<אבי ביטון:>
שנה וחצי. ובשנה וחצי האחרונות משטרת ישראל הובילה - -
<היו"ר מירי רגב:>
בושה.
<אבי ביטון:>
- - בכותל הקטן כמה דברים: דבר ראשון, התקנו בכותל הקטן עוד שתי מצלמות שלמעשה משדרות 24 שעות ל"מבט 2000". סך הכול בתוך המתחם עצמו יש כרגע שלוש מצלמות שמכסות מאה אחוז מהכותל הקטן, כדי להעלות את רמת הביטחון גם של המתפללים וגם של הציבור. 

אזכיר שהכותל הקטן הוא אחד המקומות הרגישים והנפיצים שיש במרחב דוד, גם מהסיבה של הקרבה להר-הבית וגם מכיוון שיש שם קומפלקס של עשרות משפחות מוסלמיות שגרות בתוך הכותל הקטן. הכותל הקטן מהווה איזשהו מעבר הכרחי לתוך הקומפלקס הזה. זאת אומרת שאתה יכול לראות בערב שבת שיש שם 80 ו-100 אנשים שמתפללים לקבלת שבת, מוסלמים עוברים בגב שלהם לכיוון הבתים, ומכאן הנפיצות. 
בנוסף, מה שהובלנו בשנה וחצי האחרונות, קודם כול הכנסנו את רשות העתיקות לצורך טיפול בקיר עצמו. הקיר עצמו לא טופל למעשה מ-1972, האבנים שם כמעט נפלו מהקיר, והכנסנו את הרשות, הם טיפלו, עשו עבודת שימור יוצאת מן הכלל, וכיום הקיר של הכותל הקטן בטוח. בנוסף, הבאנו את מנהלת - - -
<דוד אזולאי:>
הייתם צריכים לקבל אישור של איזה גורם ממשלתי כדי לבצע את העבודה הזו על-ידי רשות העתיקות?
<אבי ביטון:>
תראה, בכל מקרה הכותל הקטן הוא מאוד מאוד נפיץ, ככה שהאישורים מגיעים תמיד מלמעלה - - - 

<דוד אזולאי:>
אבל ישנו איזה גורם – ממה שאנחנו שומעים כרגע - - -
<היו"ר מירי רגב:>
מי זה מלמעלה? 

<אבי ביטון:>
בעיקרון מבחינתי זה המפכ"ל.

<יעקב אשר:>
לא משטרה. הוא שאל משהו אחר. האם יש איזשהו מאמץ סטטוטורי אחר שצריך מישהו לאשר את זה בגלל העניינים הנפיצים פה. הוא לקח יוזמה ועשה את זה, זה הכול. 

<אבי ביטון:>
תראו, הכותל הקטן נפיץ בפני עצמו, ולכן, כל החלטה שמתקבלת במקום עצמו חייבת לקבל גם את האישור של הדרגים, כמובן עם המלצה, בסופו של דבר, משטרתית. 

<היו"ר מירי רגב:>
גם כשמטפלים בביוב?
<אבי ביטון:>
רגע, אסביר גם על הביוב. בנוסף, הכנסנו את עיריית ירושלים ותיאמנו, גם לטובת התושבים וגם לטובת המקום, פינוי פעמיים ביום של הזבל של המשפחות המוסלמיות מהמתחם. זאת אומרת, יש קבלן שמפנה את הזבל פעם אחת בשמונה בבוקר ובפעם השנייה בארבע אחרי צהריים, מכיוון שהמקום צריך להיראות באמת מקום יפה בלי זבל, וזה מבוצע בשגרה. 
הכנסנו את חברת הגיחון – אני לא מדבר כרגע על הביוב שקיים, הביוב העליון, יש שני צינורות ביוב בכותל הקטן – הכנסנו את חברת הגיחון והיא טיפלה בכל תשתית הביוב של הקומפלקס של המשפחות המוסלמיות כדי שהניקוז לא יגיע לכותל הקטן, וגם זה בוצע, ואנחנו אחרי הטיפול הזה. 

<היו"ר מירי רגב:>
אז איך אתם אחרי והנה, תראה מה קורה.

<אבי ביטון:>
שנייה, בנוסף - - -

<דביר אורן:>
יש עוד תוכנית.
<היו"ר מירי רגב:>
ראית את התמונות המחרידות של ביוב יוצא, נשפך על הכותל הקטן. 

<אבי ביטון:>
אסיים.

<דוד צור:>
זה מי גשמים.
<היו"ר מירי רגב:>
זה לא רק מי גשמים, זה גם תשתיות של ביוב שעולה כלפי מעלה.

<אלדד רבינוביץ:>
בורות שמציפים.
<היו"ר מירי רגב:>
כל הפסולת שאנשים מתרוקנים בשירותים עולה על הכותל הקטן, יש מקום שיעבור אותו.
<יעקב אשר:>
הבעיה היא בעיית ניקוז והיא גורמת לביוב.
<אבי ביטון:>
אסביר גם על התשתית הזאת, חברים, עוד לא סיימתי. בנוסף, הותקנו לאחרונה שני שלטים גדולים, גם שלט של מקום קדוש וגם הכוונה של עיריית ירושלים, ואת זה צריך גם לציין.
<היו"ר מירי רגב:>
נכון, את אלה ראיתי.
<יעקב אשר:>
אפשר להעביר את המקום לאחריות המשטרה וגמרנו. 

<אבי ביטון:>
מה שקורה בכותל הקטן כרגע זה שיש בעיה, הניקוז שם הוא ניקוז תקול. אף אחד לא מחרבן בכותל הקטן ואף אחד לא משתין בכותל הקטן, פשוט הביוב עולה על גדותיו. 

<היו"ר מירי רגב:>
יכול להיות שעכשיו לא משתינים, ואני מזכירה לך את התמונות שהיו לפני שהכנסתם את המש"ק, הרי היו כאן כמה דיונים - - 
<אבי ביטון:>
יכול להיות.

<היו"ר מירי רגב:>
- - ובזה באמת עשיתם עבודה מצוינת, ואת המצלמות. אנשים השתינו על הכותל הקטן, נקודה.

<אבי ביטון:>
כרגע הניקוז תקול שם, הבאנו את חברת הגיחון, יש לה תוכנית, היא לא סיימה עם התוכנית. יש תוכנית ניקוז של הכותל הקטן לא רק לכיוון שער הברזל שזה 20 מטר, זה לצינור הניקוז הראשי רחוב הגיא. אנחנו מחכים גם למימון של חברת הגיחון וגם לאישור שהתוכנית מוכנה, ניכנס לטיפול כמה שיותר מהר.
<היו"ר מירי רגב:>
מתי זה אמור להיות?
<אבי ביטון:>
ברגע שיהיה אוקיי, אור ירוק מחברת הגיחון שהם מוכנים, ניתן את האישור לתקן.
<היו"ר מירי רגב:>
נוסיף קצת כסף, הם יהיו מוכנים. זה בטח עניין של כסף. כן, בבקשה.
<אלדד רבינוביץ:>
רציתי להעיר הערה אחת. פנינו לכמה גורמים בנושא הזה, כתבנו מכתב לשר הדתות לא מזמן לגבי הסכנה הבטיחותית. מר ביטון הזכיר שרשות העתיקות טיפלה באבנים של הכותל, אבל לא טיפלה באבנים של הקשת. הבאנו שני מכתבים של מהנדסים - -
<אבי ביטון:>
גם בקשת.
<אלדד רבינוביץ:>
- - שאומרים שהאבנים של הקשת מסוכנות. זאת אומרת, הפיגומים לא מאפשרים - - -
<אבי ביטון:>
יש שתי קשתות בכותל המערבי, יש את הקשת החשופה שקיבלה טיפול שימורי.
<אלדד רבינוביץ:>
הלא חשופה.

<אבי ביטון:>
הלא חשופה, אתה לא מתפלל שם, ככה שאין שום בעיה.

<אלדד רבינוביץ:>
קודם כול, אבן שנופלת גורמת לקריסה של הבניין, מסכנת גם את מי שמתחת וגם את מי שמתחת לקשת החשופה. לנקודה הזאת לא קיבלנו מענה.
<אבי ביטון:>
אני לא מכיר את המכתב הזה. 

<אלדד רבינוביץ:>
תפנה לשר.
<אבי ביטון:>
ככל שרשות העתיקות מטפלת במקום בהיבט השימור, היא אמרה שהמקום בטוח ויציב, ככה שאני לא מכיר שום מסמך אחר.
<אלדד רבינוביץ:>
זה הופנה לשר.
<היו"ר מירי רגב:>
יעקב.

<יעקב אשר:>
אני קודם כול רוצה לציין באמת את עבודת המשטרה כמו שאמרת.

<היו"ר מירי רגב:>
כן, חד וחלק, התקדמות גדולה מאוד. שלום לרב הכותל, אבל רק הכותל המערבי, לא הכותל הקטן. שלום לרב רבינוביץ.

<יעקב אשר:>
בכבוד, הרב.
<היו"ר מירי רגב:>
לא, אל תשב לידו, הוא יגיד לך דברים לא טובים, בוא תשב פה, הוא יחמם אותך.

<יוסף שווינגר:>
אני לא מדבר לשון הרע.

<היו"ר מירי רגב:>
אתה לא אומר. אתה יודע מה, רק על סגן שר הדתות.

<יוסף שווינגר:>
חס וחלילה.

<היו"ר מירי רגב:>
חס וחלילה. הרב.
<יעקב אשר:>
גברתי היושבת-ראש, אני רוצה לומר קודם כול, אנחנו צריכים באמת לא להפוך את – באמת להתייחס לדבר הזה עכשיו כרגע באמת במבט שאני גם מרגיש שמפריע לך והפריע לך גם בישיבות הקודמות, עצם זה שמקום קדוש כזה עומד בצורה מבוזה, את זה צריך לסדר. יש דברים גבוהים יותר, גדולים יותר שאני חושב שבתקופה הזאת באמת אנחנו צריכים, כמו שאמר ידידי דוד אזולאי, להיזהר ולא להפוך את זה לסוגיה חדשה שתעסיק את - - -
<היו"ר מירי רגב:>
אז מה אתה רוצה? שימשיכו להשתין על הכותל הקטן? 

<יעקב אשר:>
לא, לא.

<היו"ר מירי רגב:>
נו, תגיד לי, אם כן, אז לא נעשה יותר דיונים. מה, אני צריכה להיות יותר צדיקה מהאפיפיור? 

<יעקב אשר:>
לא, את צריכה רק להקשיב, לא יותר, זהו.
<היו"ר מירי רגב:>
אה, הבנתי. 
<יעקב אשר:>
ולכן, אני חושב שקודם כול מה שחשוב דבר ראשון לעשות – במקביל לכך שנצטרך יום אחד להחליט מי הולך לקח את זה, שאני לא מכיר את ההיסטוריה למה זה קרה - - - 

<היו"ר מירי רגב:>
אל תדאג, זה ייפול. אם הצלחנו לשנות החלטות לגבי הר-הבית, נשנה גם את ההחלטות פה. 

<יעקב אשר:>
אבל בינתיים אני חושב שהפעולה של המשטרה מבורכת, ולדעתי הדבר החשוב ביותר כרגע, אם המשטרה לוקחת על עצמה הלאה גם את הסדר וגם את הניקיון שם כהסתכלות היא קוראת, שמת לב, הוא הפך להיות מין מוקד עירוני כזה - - -

<היו"ר מירי רגב:>
כן.
<אבי ביטון:>
כי אמרתי, בהיעדר סמכות ניהולית.

<היו"ר מירי רגב:>
הוא אמר, בהיעדר סמכות ניהולית.
<יעקב אשר:>
בהיעדר סמכות ניהולית, מצוין. במקום שאין איש אז יש איש פתאום, המשטרה נמצאת במקום וזה טוב. רק אני חושב דבר אחד, עד שתגמרי את כל העניינים המדיניים ולפוצץ את כל הדברים הגדולים, פשוט להוציא מכתב ברור לעיריית ירושלים או לגיחון. עם כל הכבוד, תוכנית הניקוז הזאת היא קריטית כרגע, אם אני מבין משאר הדברים שדיברת, זה הדבר הקריטי שמעלה ביוב, זאת בעיית ניקוז שגורמת לביוב לעלות כשיש כניסה של מים. בואי נסיים את הדבר הזה ואז נעבור לעניינים הגבוהים יותר. 

<היו"ר מירי רגב:>
זה לדעתי שני דברים מרכזיים שם: אחד זה הנושא של הביוב, והשני זה הנושא של הפיגומים של הקשת כשנכנסים לכותל הקטן, ושל הקיר עצמו.

<יעקב אשר:>
שזה גם עניין טכני.

<היו"ר מירי רגב:>
בקיר עצמו, כשהוועדה הייתה בסיור, ראינו שרשות העתיקות הסבירה וגם היה שם תיקון בקיר עצמו, אם אני לא טועה. על הקשת אני שומעת פעם ראשונה, ואני מתארת לעצמי שאבי גם יטפל בעניין הזה. 

<יעקב אשר:>
הדברים טכניים, צריך לעשות אותם. 

<דוד צור:>
יש פה דברים טריוויאליים שאני לא חושב אפילו שצריך אותנו, הכנסת, לדבר עליהם. יש פה אחריות שיורית.

<היו"ר מירי רגב:>
הלוואי ולא היו צריכים אותנו, הייתי מוותרת על הדיון הזה.

<דוד צור:>
יש פה אחריות שיורית ברורה אחת והיא עיריית ירושלים. בוא נתחיל מזה. זה לעניין הניקוז וכל מה שאנחנו רואים כאן. המשטרה עושה את חלקה כמו תמיד במקומות שיש ואקום, והיא בסופו של דבר צריכה לטפל. לעניין המדיניות ומה שציינת, בסוף אי-אפשר לעשות אידיאולוגיה ומדיניות מכל דבר טריוויאלי. העניין האם הכותל הקטן יטופל במסגרת האחריות של רב הכותל או האם זה ילך למורשת הכותל או כמו בדיוק התשובה של נציג עיריית ירושלים שהגיחון אמור לטפל בזה, זה דברים טכניים, זה לא עניין של מדיניות, זה עניין טכני. 

<איגי פז:>
זה לא רק כי זו סוגיה רגישה.
<דוד צור:>
הכול רגיש.

<היו"ר מירי רגב:>
אתה אל תתעסק בעניינים הרגישים, אתה תתעסק עם פרשנות החוק. כתב כאן בן דהן שהוא לקח סוף סוף אחרי שנה וחצי של דיונים פה, הוא לקח על עצמו, הוא הבין שזו אחריות שלו הכותל הקטן, שזה מקום קדוש והוא מוכן לקחת על זה אחריות.
<דוד צור:>
תשמע, תאמין לי שאני מכיר את כל הרגישויות, אני אומר, לפעמים אנחנו מהעניינים הטכניים הופכים את העניין לסיפור הרבה יותר מסובך. לא צריך להצהיר כל דבר, צריך לעשות שם פעולות שהן טריוויאליות כדי לתחזק את המקום. אני לא מדבר כרגע על לעשות שם איזה פעולות דקלרטיביות שמממשות את העניין המדיני שאתה מדבר עליו או את העניין הרגיש. היעדר החלטה היא הרבה יותר בעייתית מאשר התעסקות עם מדיניות או לא מדיניות. לכן, יש פה דברים טריוויאליים, אני אפילו לא נכנס לעניינים של רגישות. שיעשו את המקום נגיש לכולם ובטוח, ועל זה לדעתי לא צריך - - -
<היו"ר מירי רגב:>
נגיש ובטוח לכולם.
<יעקב אשר:>
ומכובד.
<היו"ר מירי רגב:>
נכון. עוד מישהו מהגורמים כאן רוצה להגיד משהו? להתייחס? אולי רב הכותל? 
<שמואל רבינוביץ:>
לא.

<היו"ר מירי רגב:>
אין לך מה להגיד על הכותל הקטן? רק על הכותל המערבי.
<דוד אזולאי:>
הוא רוצה להצהיר שהוא ישמח לקבל תחת חסותו גם את הכותל הקטן.
<שמואל רבינוביץ:>
מודה. 
<דוד אזולאי:>
נכון.

<שמואל רבינוביץ:>
- - - משרד המשפטים עם עיריית ירושלים. 

<דוד אזולאי:>
אבל נכון שאין לך התנגדות?

<היו"ר מירי רגב:>
לא, עיריית ירושלים לא. אתה מבין שזה העניין, זה בדיוק מה שאמרתי לארז הבוקר, שרב הכותל לא יודע של מי האחריות, משרד הדתות לא יודע של מי האחריות, כל אחד זורק את האחריות. עכשיו, לכם יש תפקיד אחד, לפרש את החוק, תפרשו את החוק, תגידו למי יש הכי הרבה זיקות לכותל, ואז הוא יהיה גורם העל. ברור שהוא לא ינקה בעצמו, הוא ידאג שעיריית ירושלים תטפל בזה, הוא ידאג שהגיחון יבואו, הוא ידאג שכל אחד יעשה את התפקיד שלו, אבל שיהיה גורם על. 

<שמואל רבינוביץ:>
אם הקרן למורשת הכותל המערבי תיקח אחריות היא תנקה, היא לא צריכה את עיריית ירושלים. 

<היו"ר מירי רגב:>
בסדר. 

<דוד אזולאי:>
בסדר.

<היו"ר מירי רגב:>
רק שינקו. תשמעו, אני אומרת לכם שהתמונות האלה של ביוב זורם על הכותל הקטן זו בושה וחרפה.
<יפעת קריב:>
זה גם מסוכן. 

<היו"ר מירי רגב:>
זו בושה וחרפה, זו בושה וחרפה. זו גם בעיה ביטחונית, גם בעיה בטיחותית, גם בעיה של מקום קדוש שלא שומרים עליו, אני לא יודעת איך אתם יכולים לשבת בשקט, בוודאי מי שנמצא במשרד הדתות שלא מטפל בעניין הזה. 

אני רוצה לסכם את זה. קודם כול קבענו שלאף אחד לא יהיו תירוצים, שלאף אחד לא יהיה לו"ז של כנס, לו"ז של פרקליטות או לו"ז של לא יודעת מה, עוד שבועיים הוצאנו דיון היום לכל הגורמים הבכירים, לא רוצה לראות יותר את הגורמים האלה. ופעם אחרונה שיוסף מגיע כנציג משרד הדתות, אתה בא ומדבר רק בשם העמותה שלך, זהו, החברה שאתה מנהל. 

<יוסף שווינגר:>
זה של עם ישראל, לא שלי. 

<היו"ר מירי רגב:>
בסדר, שאתה מנהל. אני לא רוצה שתייצג לי פה שום משרד הדתות. אתה לא עלה תאנה של אף אחד. שממשרד הדתות יבואו לפה להציג את עמדתם הברורה. זה שהם לא פה זה מראה שהכותל המערבי - - 

<יעקב אשר:>
אחרי מה שהוא עבר הבוקר הוא כבר לא יעשה את זה. 

<היו"ר מירי רגב:>
זה מראה שלא מעניין אותם הכותל הקטן, זהו, לא מעניין אותם. את סגן שר הדתות לא מעניין הכותל הקטן, צריך להגיד את האמת. אם אני מקיימת כאן כל כך הרבה דיונים וסגן שר הדתות לא הופך שולחן - מי אחראי על הכותל הקטן, מי אחראי שלא ישתינו על הכותל הקטן, מי אחראי שביוב לא יהיה על הכותל הקטן, אז יש כאן בעיה, זה הכול, צריך להגיד את הדברים כמו שהם על השולחן. לא מעניין אותם הכותל הקטן. 

אנחנו מסכמים ככה, קודם כול הכותל הקטן הוא מקום קדוש, הוא חלק מהכותל המערבי. נכון שהוא מקום נפיץ עקב קרבתו להר-הבית, אבל הוא לא קשור עכשיו לדיון הזה. אנחנו רוצים שהמקום הזה יהיה בטוח למוסלמים וליהודים כאחד. לאותם ילדים מוסלמים שמתרוצצים שם, והייתי שם וראיתי שם איך זה נראה. שחס וחלילה לא תיפול איזו אבן על אחד מהם על הראש, ואנחנו לא רוצים שיהודי שבא להתפלל שם ירגיש שהוא מתפלל, סליחה על הביטוי, בבית שימוש. כמו שאנחנו לא מתפללים בבית שימוש ולא מדליקים נרות שבת בבית שימוש, אנחנו גם לא רוצים לעשות את זה במקום שהכותל הקטן הפך להיות כזה. פשוט הפך להיות כזה. זה פשוט מכוער להגיד את זה, אבל זאת המציאות, את המציאות צריך להגיד כמו שהיא. 

אני מבקשת שהיועץ המשפטי לממשלה מתוקף תפקידו לפרש את החוק לא יאפשר לשלושת הגורמים שהם: מורשת הכותל, המקומות הקדושים וסגן השר, לקבל החלטות ביניהם.
<שמואל רבינוביץ:>
ועיריית ירושלים. 

<היו"ר מירי רגב:>
לא, עיריית ירושלים לא בתמונה. תכף אדבר על עיריית ירושלים. אלא הוא מפרש את החוק והוא יקבע למי יש את הזיקות הגבוהות ביותר למימוש - - -
<דוד אזולאי:>
תוך כמה זמן? 

<היו"ר מירי רגב:>
תכף, שנייה, עוד לא סיכמתי. לכן, יקבע היועץ המשפטי לממשלה למי יש אחריות לניהול הכותל הקטן או משרד הדתות על הקרן למורשת הכותל, לא משנה מי, רק שיקבע. ואז נדע למי באים בטענות ולא כל פעם זורקים את הקוף מאחד לשני. זה הדבר השני.
הדבר השלישי, אני מבקשת שעיריית ירושלים, ללא קשר, הם עושים את עבודתם, עובדה שניקוי הפחים נעשה מאז שהיה דיון והיו התלונות, פעמיים ביום הזבל מטופל שם, זה נעשה. עכשיו יש בעיה עם הביוב הזה שזו בושה. אני מצפה ממך, מעיריית ירושלים שתיתן לזה פתרון, כאחת שגם מכירה את ראש העיר, לא צריך התערבות לא של המשטרה ולא של אף אחד אחר. צריך שאתם תטפלו בזה כמו שאתם מטפלים בכל רחוב אחר בירושלים, רחביה, סילוואן או הכותל הקטן. זה תחת אחריות של עיריית ירושלים. 
ולכן, הכותל הקטן הוא מקום ציבורי, שטח ציבורי, שלא צריך להיות שם זבל, שלא צריך להיות שם ביוב פרוץ ופתוח, צריך לטפל בו. דווקא בגלל שהוא מקום רגיש אז קל וחומר שצריכה להיות לכם יותר ערנות לטפל במקום הזה, ללא קשר, לא למדיניות ולא משנה אם הרב רבינוביץ יהיה אחראי על זה או הסגן בן דהן יהיה אחראי על זה, זה לא משנה מי אחראי על זה. לכם יש אחריות על שטח שיפוט של עיריית ירושלים, טפלו בזה. לכן, עיריית ירושלים צריכה לטפל בעניין הזה.
לגבי כל הנושא של הניקוז, המכתב הזה יעבור גם לגיחון. טיפול בניקוז כמה שיותר מהר. תשתדלו שלקראת חנוכה, לפחות כשיהודים יבואו להדליק נרות, הם לא יעשו את זה על ביוב. תשתדלו. לא בקשה גדולה מדי. תשתדלו שלא ידליקו נרות חנוכה על הביוב, תשתדל שזה יהיה. ואם לא, אז אני מציעה שתהיה מנורה על הביוב שתגדיל את הביוב, שהאור הקטן יראה את החושך הגדול שקיים שם בכותל הקטן. אם אין ברירה, למדנו לנצל הזדמנויות, הופכים לימון ללימונדה. אז אם הביוב עדיין יישאר, נשים עליו שולחן גדול עם הנרות, נאיר את הביוב, שיראו בעולם איך העם היהודי, אותם אנשים עם הכיפות השחורות שדואגים למקומות הקדושים דואגים גם למקום הזה, לא אני חס וחלילה.
טיפול בפיגומים, אבי, עדיין צריך לטפל בעניין של הפיגומים, בעניין של הקשת שאמר כאן אלדד, ובפיגומים עצמם על הקיר. אני יודעת שהפיגומים על הקיר טופלו על-ידי רשות העתיקות. 

<אלדד רבינוביץ:>
היו שתי מערכות פיגומים, אחד הורידו ואחד לא הורידו.
<היו"ר מירי רגב:>
אז אני מבקשת, אבי, תקבעו פגישה עם רשות העתיקות, תראו במה צריך שם לטפל, תטפלו בפיגומים. אני אומרת לכם, לא אכפת לי שילד יהודי שמתפלל יקבל אבן על הראש, לא אכפת לי שילד יהודי, באמת לא אכפת לי שילד יהודי יקבל אבן, אבל שילד מוסלמי יקבל אבן על הראש בכותל הקטן זה יעשה אינתיפאדה.
<קריאות:>
- - -

<דביר אורן:>
האזור הזה לא טופל.

<יפעת קריב:>
- - - להביא עלינו את העולם הנוצרי, זה מה שחסר לנו.

<היו"ר מירי רגב:>
ככה אני אומרת את זה. 

<יעקב אשר:>
את יכולה להיכנס ישר לתנועה, ליש עתיד.
<היו"ר מירי רגב:>
אני? אין סיכוי, מה, אני אשב בצד האחורי של האוטובוס? 
<יפעת קריב:>
לא, למה. אנחנו מאוד מרוצים מהתגובות שלך בשבועיים האחרונים. 

<היו"ר מירי רגב:>
אני אשב מאחורה באוטובוס? אין סיכוי. 

<יעקב אשר:>
היא ודאי תשמח לקבל אותך ביש עתיד.
<היו"ר מירי רגב:>
אין סיכוי שאשב בצד האחורי של האוטובוס. רק לידך.

<יפעת קריב:>
ראית איך הציבור אוהד אותך על התגובות שלך בשבועיים האחרונים?

<היו"ר מירי רגב:>
לא צריכה שהוא יאהב אותי על התגובות שלי, זאת אני, ככה אני, גם - - -
<יפעת קריב:>
המתונות.
<היו"ר מירי רגב:>
זה לא יעזור, אני מאמינה שיהודים צריכים לעלות להר-הבית. זה לא קשור. 

<יפעת קריב:>
דיברתי על כל התגובות שלך, על הכול. 

<היו"ר מירי רגב:>
בסדר, אנשים לא מבינים אותי. 

<יפעת קריב:>
אני מחמיאה לך. 
<היו"ר מירי רגב:>
הם מתבלבלים כי אני חושבת שלא צריך לפטר את הערבים, את כולם כמקשה, אני מאמינה בזה.

<יפעת קריב:>
חד-משמעית.

<היו"ר מירי רגב:>
אבל בטרוריסטים צריך לטפל. ב"מוריבטאת" על הר-הבית צריך לטפל. יהודים צריכים לעלות להר-הבית. מה לעשות.
<יפעת קריב:>
אבל צריך להיזהר לא להביא עלינו את העולם הנוצרי בכותל הקטן. 
<היו"ר מירי רגב:>
נכון. זה לא קשור לעולם הנוצרי, את מתבלבלת. תלמדי את הפרטים.
<יפעת קריב:>
למדתי. באתי מוכנה.
<היו"ר מירי רגב:>
קבר דוד יהיה בדיון הבא.
<יעקב אשר:>
יש סימפוזיון של הקואליציה בזמן הקרוב בכלל כל מיני רגישויות. 

<היו"ר מירי רגב:>
תאמין לי, הלוואי שנלך לבחירות.

<יעקב אשר:>
אולי תשכנעו אחד את השני.

<קריאות:>
- - -

<היו"ר מירי רגב:>
סוף סוף הימין הקיצוני יקבל מקום גבוה בפריימריז, ואז אולי מהימין הקיצוני גם יהיה השר לביטחון פנים, אז תהיה בעיה לכמה אנשים שחושבים שהימין קיצוני. אבל זה בסדר, אחר כך נטפל בזה.
<דוד אזולאי:>
אבל אמרת עכשיו אמירה קשה, מירי, שאת דואגת לילד מוסלמי יותר מלילד יהודי.
<יפעת קריב:>
היא דואגת גם לילד המוסלמי.
<היו"ר מירי רגב:>
לא, חס וחלילה, אני צוחקת, אני אומרת, אם יהודי מתפלל בכותל הקטן ותיפול עליו אבן לא קרה כלום, זה רק על יהודי נפלה אבן. אבל, חס וחלילה, ילד מוסלמי ירוץ שם ותיפול עליו אבן כל העולם ייפול נגדנו.

<דוד אזולאי:>
מירי, אבל כשכותבים את זה זה לא נראה ככה.

<אלדד רבינוביץ:>
יהודים רגילים שנופלים עליהם אבנים. 

<היו"ר מירי רגב:>
אז המסר הובהר. כולם הבינו למה התכוונתי, שלא יהודי ולא ערבי יקבלו אבן עליהם, ולכן אני מבקשת לטפל בפיגומים. אבקש לדעת בפעם הבאה, שמשרד המשפטים יבואו אלינו עם מספר כתבי האישום שהיו על אנשים שהשתינו על הכותל, הסנקציה המשפטית שארז דיבר אתי עליה, מעניין אם היא באה לידי ביטוי. 

<דוד אזולאי:>
יש לי תשובה בשבילך. 

<היו"ר מירי רגב:>
כמה נעצרו בעניין הזה על-ידי המשטרה, על כמה הוגשו כתבי אישום, מעניין אותי לדעת איך מטפלים במקומות הקדושים של היהודים. למשטרה אני רוצה באמת להגיד ח"ח, באמת התקדמות מאוד גדולה בטיפול בכותל הקטן. קיימנו מספר דיונים, אין מה להגיד, גם מש"ק הכותל הקטן שנמצא שם, גם מצלמות 24 שעות, גם זה שהמשטרה מבינה את הרגישות והנפיצות של המקום, ולכן גם היא לוקחת על עצמה גם את ההתנהלות האזרחית שם - - 

<יעקב אשר:>
נכון, מגדילה ראש. 

<היו"ר מירי רגב:>
- - בפנייה מול הגיחון, בפנייה מול העירייה, זה לא תפקידה, היא עושה את זה. אבל אנחנו מכירים את זה שגורמים כמו צבא ומשטרה נכנסים לוואקום שאו שהממשלה לא מקבלת אחריות או שהגורמים האזרחיים לא מקבלים אחריות.
<דוד אזולאי:>
את רואה, יש דברים טובים בוועדה הזו.

<היו"ר מירי רגב:>
אז אני רוצה בעניין הזה באמת, אבי, להגיד ח"ח, יפה, אני מברכת על זה, וגם זה יכנס לתוך הסיכום. 

א', אני מבקשת, יוסף, להגיד לסגן שר הדתות באופן חד וחלק שלא תבוא לפה יותר כנציג סגן השר. הוא יבוא להציג את הקרן ואת החברה שהוא מנהל. דבר שני, אני מבקשת שיגיע גם מזכיר הממשלה לדיון, נציגי רשות העתיקות ונציגי הגיחון. הודענו מראש על הדיון שלא יגידו לא ידענו, לא שמענו, יש כנס, אין כנס. ב-6 לחודש יש דיון. 

<לאה קריכלי:>
ב-6 בינואר.

<היו"ר מירי רגב:>
ב-6 בינואר יש דיון. אני מבקשת מעיריית ירושלים, גם אחליף מילה עם ראש העיר ועם אבי, אני פונה אליכם, לצערי, לשניכם, לא לאנשים הדתיים פה סביב השולחן, אותם זה פחות מעניין, הם ידליקו את הנרות בבתי-הכנסת ויתפללו עם הקדוש ברוך, הוא חושבים שבזה זה נגמר, לא, זה לא נגמר בזה, לא נגמר בזה, תאמינו לי. אני מבקשת מכם לאפשר ליהודים שמגיעים להדליק נרות חנוכה בכותל הקטן, שזה יהיה מקום מכובד. אני מבקשת שהמקום יהיה מכובד. לפתור את בעיית הביוב, אדבר גם עם הגיחון היום, היום אדבר עם הגיחון ועם ראש עיריית ירושלים. אני מבקשת לפתור את בעיית הביוב לפני חנוכה, לאפשר ליהודים לבוא להדליק נרות חנוכה ולהתפלל בחנוכה במקום נורמלי מכובד. אני לא מדברת על לעלות להר-הבית כי הנושא הזה כבר נפתר, לשמחתי. אני מקווה שבחנוכה אנשים יעלו לשם, אבל נפתר. 

<יעקב אשר:>
איך כל פעם את מגיעה לזה בסוף, תגידי לי.

<היו"ר מירי רגב:>
לא, אני סתם ככה, אני לא עושה עוד דיון על זה, אני נותנת לממ"ז לעבוד.

<יעקב אשר:>
לא, כי אנחנו לא דואגים לכותל הקטן ואת דואגת רק לכותל הקטן, ואיך שלא, יהיה "ג'ק רובינזון", את מגיעה להר-הבית. 

<היו"ר מירי רגב:>
אז אני מקווה שכולם ילכו, בעיקר האנשים חובשי הכיפות כאן ילכו הביתה עם התמונות האלה של הביוב על הכותל הקטן.

<יעקב אשר:>
מה זה קשור לחובשי כיפות?

<היו"ר מירי רגב:>
וזה יעשה לכם כוח להתאמץ יותר כדי לטפל בבעיות בכותל הקטן. אני מבקשת דיווח שבוע לפני חנוכה על הטיפול, על פתרון בעיית הגיחון, זה הדבר העיקרי. ואם אפשר על העניין הזה של האבנים, מה שאפשר לעשות כדי שזה לא יהיה.
<יעקב אשר:>
אל תשכחי את הר-הבית. 

<יפעת קריב:>
לעלות להר.
<היו"ר מירי רגב:>
בהזדמנות הזאת שאנחנו מדברים על הכותל הקטן ומסכמים את זה – אני לא מתכוונת, אבי, לעשות דיון ייעודי על עליית יהודים להר-הבית בחנוכה, אני מתכוונת לתת לעניינים קצת להירגע, אבל אני מאמינה שהמדיניות של הממ"ז, שאני מברכת עליה יום-יום, והמדיניות שהודיע לי המפכ"ל, שיהודים, אמרתי שוב, אני לא מתעסקת עם הקבוצות של שחמש-חמש או שבע-שבע, זה לא מעניין אותי כמה עולים – מעניין אותי שבסוף היום כל מי שבא לבקר עולה להר-הבית. זה מה שאני רוצה. זה היה עד עכשיו, אני יודעת, אני מקבלת הרבה תלונות על חמש-חמש, זה לא מעניין אותי, אמרתי להם: אני לא מחליפה אתכם באיך האנשים עולים להר-הבית, אבל שמדיניות הממשלה תתממש, יהודי שרוצה לעלות להר-הבית יעלה להר-הבית. וזה חשוב מאוד שיבוא לידי ביטוי בחנוכה כשאנשים בחופשות, כשבאים מכל מיני מקומות בארץ, שרוצים לטייל בירושלים בירתנו המאוחדת שתמשיך להיות ככה. וצריך לאפשר להם, למי שרוצה, בשעות הביקור, בימי הביקור לעלות להר-הבית.
<יפעת קריב:>
ללא שינוי הסטטוס-קוו.
<היו"ר מירי רגב:>
לא דיברתי על שינוי סטטוס-קוו, אז אני לא מבינה למה את מכניסה את זה. 

<יפעת קריב:>
אמרתי ללא שינוי.

<היו"ר מירי רגב:>
בינתיים אני מסכמת ולא את. לא דיברנו על סטטוס-קוו.
<דוד אזולאי:>
מה זה הסטטוס-קוו? כולם מדברים על הסטטוס-קוו.

<היו"ר מירי רגב:>
תודה רבה לכולם.
<הישיבה ננעלה בשעה 10:58.>
